和陳長卿五人同集韻
作者：王洋
朝代：宋

paragraphs: 受廛均宅畝，寸矩漸經營。
湖泛輕舟遁，峰排老岫嶸。
牧之推上第，吏部絕心兵。
列爵分全服，和聲奏大庭。
暫辭侯馬貴，聊撫帝弦清。
黍在穀爲重，雞緣德勝鯖。
無功須滿斗，仲雅計全升。
顧我窮難送，如公福正榮。
惠施書已富，陵也句初鳴。
徑醉相逢樂，亡聊一洗平。